b'\n_START_ARTICLE_\nMauritanijos istorija\n_START_SECTION_\nSantykiai su europie\xc4\x8diais ir kolonizacija\n_START_PARAGRAPH_\nEuropie\xc4\x8diai (portugalai, ispanai) Mauritanijos pakrant\xc4\x97se prad\xc4\x97jo lankytis nuo XV a. vid. (Nuadibu ky\xc5\xa1ul\xc4\xaf pasiek\xc4\x97 1441\xc2\xa0m.). Po keleri\xc5\xb3 met\xc5\xb3 portugalai \xc4\xafk\xc5\xabr\xc4\x97 Argino fort\xc4\x85, kur vykd\xc4\x97 verg\xc5\xb3 prekyb\xc4\x85. V\xc4\x97liau pakrant\xc4\x97se dominavo ispanai, juos pakeit\xc4\x97 olandai, pranc\xc5\xabzai, britai. Nuo XV iki XIX a. Europos kontaktus su Mauritanija l\xc4\x97m\xc4\x97 prekyba akacij\xc5\xb3 produktu gumiarabiku. Buvo prekiaujama ne tik juo, bet ir vergais, auksu, dramblio kaulu._NEWLINE_Konkurencija tarp Europos did\xc5\xbei\xc5\xb3j\xc5\xb3 valstybi\xc5\xb3 leido arabizuotiems berberams, maurams, i\xc5\xa1laikyti savo nepriklausomyb\xc4\x99, o v\xc4\x97liau ir gauti metinius mok\xc4\x97jimus i\xc5\xa1 Pranc\xc5\xabzijos, kurios suverenitet\xc4\x85 Senegalo up\xc4\x97s ir Mauritanijos pakrant\xc4\x97s regionui pripa\xc5\xbeino 1815 m. Vienos kongresas. Pranc\xc5\xabz\xc5\xb3 skverbimasis \xc4\xaf Senegalo up\xc4\x97s region\xc4\x85 ir Mauritanijos pakrant\xc4\x99 rim\xc4\x8diau prasid\xc4\x97jo tik XIX a. viduryje, Senegalo gubernatoriumi tapus Louis Faidherbe, o visos \xc5\xa1alies u\xc5\xbekariavimas tik XX a. prad\xc5\xbeioje._NEWLINE_D\xc4\x97l kra\xc5\xa1to skurdumo ir nuo\xc5\xbemi\xc5\xb3 gyventoj\xc5\xb3, aktyvesn\xc4\x97 europie\xc4\x8di\xc5\xb3 kolonizacija ilgai nebuvo vykdoma. Pranc\xc5\xabzai labiau dom\xc4\x97josi Senegalo \xc5\xbeem\xc4\x97mis ir ten dar XVII a. \xc4\xafsteig\xc4\x97 Sen Luji kolonij\xc4\x85. 1815\xc2\xa0m. Vienos kongresas patvirtino pranc\xc5\xabz\xc5\xb3 teises \xc4\xaf pakrant\xc4\x99 pie\xc4\x8diau Nuadibu ky\xc5\xa1ulio. Kadangi Trarzos emyrai k\xc4\x97l\xc4\x97 gr\xc4\x97sm\xc4\x99 pranc\xc5\xabzams bei prekiavo su j\xc5\xb3 konkurentais britais, jie XIX a. vid. prad\xc4\x97jo kovas su maurais kitapus Senegalo up\xc4\x97s. Situacija ma\xc5\xbeai kito iki pat XX a. pr., maurai realiai buvo Mauritanijos valdovais (nors teritorija ir priskirta Pranc\xc5\xabz\xc5\xb3 Vakar\xc5\xb3 Afrikai). V\xc4\x97liau pranc\xc5\xabzai, pasinaudodami vidiniais Mauritanijos gen\xc4\x8di\xc5\xb3 karais, band\xc4\x97 kra\xc5\xa1t\xc4\x85 u\xc5\xbeimti, 1903\xc2\xa0m. sudar\xc4\x97 Mauritanijos protektoriat\xc4\x85, bet susilauk\xc4\x97 nuo\xc5\xbemaus pasiprie\xc5\xa1inimo (ypa\xc4\x8d i\xc5\xa1 Adraro, kuris paskelb\xc4\x97 prie\xc5\xa1 pranc\xc5\xabzus d\xc5\xbeihad\xc4\x85). Apie 1920\xc2\xa0m. kolonizatoriai jau sugeb\xc4\x97jo \xc4\xaftvirtinti savo vald\xc5\xbei\xc4\x85, nors klajokli\xc5\xb3 antpuoliai tebebuvo da\xc5\xbeni iki pat 1935-40\xc2\xa0m. Siekdami palaikyti vald\xc5\xbei\xc4\x85, pranc\xc5\xabzai buvo priversti remtis maur\xc5\xb3 gen\xc4\x8di\xc5\xb3 vadais, bendradarbiavo su Trarzos, Braknos, Adraro emyrais. Socialin\xc4\x97 sankloda per kolonijin\xc4\xaf laikotarp\xc4\xaf ma\xc5\xbeai tepakito, tebepraktikuota oficialiai Pranc\xc5\xabzijoje u\xc5\xbedrausta vergov\xc4\x97. Teritorija tebebuvo administruojama i\xc5\xa1 Port Luji._NEWLINE_1946\xc2\xa0m. Mauritanijai suteiktas u\xc5\xbej\xc5\xabrio teritorijos statusas, 1957\xc2\xa0m. \xc4\xafkurta sostin\xc4\x97 Nuak\xc5\xa1otas (vieta parinkta tarp maur\xc5\xb3 ir juodaod\xc5\xbei\xc5\xb3 \xc5\xbeemi\xc5\xb3), 1958\xc2\xa0m. suteiktas autonomin\xc4\x97s respublikos statusas. D\xc4\x97l etnini\xc5\xb3 skirtum\xc5\xb3 \xc5\xa1alies ateitis buvo miglota\xc2\xa0\xe2\x80\x93 maurai siek\xc4\x97 jungtis prie Maroko, juodaod\xc5\xbeiai\xc2\xa0\xe2\x80\x93 prie Malio ar Senegalo. Marokas prie\xc5\xa1inosi Mauritanijos valstyb\xc4\x97s \xc4\xafk\xc5\xabrimui. Visgi, Pranc\xc5\xabzijoje i\xc5\xa1silavinusio Moktaro Uldo Dados d\xc4\x97ka sudaryta Mauritanijos persigrupavimo partija, kuri siek\xc4\x97 nepriklausomos Mauritanijos valstyb\xc4\x97s.'